Al meer melk verkoop, maar boere kla oor pryse | Netwerk24
O'Connor dra nr. 10-trui; Poema-trio speel nie
Jeronimo de la Fuente sal die Poemas in Pablo Matera se plek aanvoer.
Geld, eksamen pootjie Wes-Kaapse netbalspanne
'Die distrik het 'n paar rand ingesamel, maar dit was nie naastenby genoeg nie.'
Poema-trio se skorsing opgehef
Hulle is dus beskikbaar vir Saterdag se Drienasiestoets teen Australië.
Swart Vrydag: Aanlyn was (is) die plek om te koop
Swart Vrydag was grotendeels 'n mislukking vanjaar, maar e-handelaars het koning gekraai. En iemand het R437 568 vir 'n vakansie betaal...
'Mooimaak' se Clare Wiese-Wentzel help diere in nood
Die televisieaanbieder en diereliefhebber Clare Wiese-Wentzel het haar gewig ingegooi agter 'n veldtog om die Mdzananda-dierekliniek in Khayelitsha te help wat swaar trek weens die uitwerking van die Covid-19-pandemie.
Maskas! Meer styl, fris enjins vir Creta
Daar's 'n vars bries wat deur Hyundai se sportnutsreeks waai met die aankoms van die nuwe Creta in die land, net so drie jaar nadat die kompakte sportnuts die eerste keer voet aan wal gesit het.
Al meer melk verkoop, maar boere kla oor pryse
Deur Francois Williams 26 Oktober 2020 12:43
Melkverkope het tydens die staat van inperking opgeskiet.
Melkboere het tydens die nasionale Covid-19-inperking geglimlag, want melkverkope het opgeskiet omdat meer mense tuis gebly en melkverbruik dienooreenkomstig toegeneem het.
Maar tog veg veral kleiner melkerye voortdurend om 'n billike prys vir hul produk te kry, sê Ian van Niekerk van Oakland Dairy in die Wes-Kaap.
Die nasionale gemiddelde prys wat melkboere vir hul melk kry, is tans R5,17 per liter, volgens dr. Chris van Dijk, uitvoerende hoof van die Melkprodusenteorganisasie. Boere behoort minstens R5,56 per liter vir hul melk te kry, meen Van Dijk. Van Niekerk glo op sy beurt 'n prys van R5,70 per liter sal vir melkboere in die Wes-Kaap billik wees.
Verbruikers betaal in winkels egter enigiets tussen R9,99 (Darling se sakkies melk) en R17,99 (Woolworths se Ayrshire- vars melk of Clover se langlewemelk) per liter vir melk, volgens die jongste pryse vir aanlyn inkopies by Pick n Pay, Checkers en Woolworths.
Die pryse wat boere kry, pas nie dadelik by die internasionale markte aan nie, terwyl voerpryse wel aanpas, verduidelik Van Niekerk. Voerpryse is internasionaal, terwyl melkpryse nasionaal bepaal word en daar 'n vertraging in prysaanpassing is omdat kleinhandelaars pryse maande vooruit vaspen.
Melkinvoer het ook 'n impak. Sodra dit lyk asof daar 'n plaaslike melktekort kan wees, voer die groot winkelgroepe melk van oorsee in, wat die natuurlike vraag-en-aanbodproses versteur, sê Van Niekerk.
Dit is al sedert die internasionale melktekort van 2007 en 2008 die geval, sê hy.
Daar is 'n al hoe groter gaping tussen wat die melkboer betaal word vir sy melk en waarteen die produk op winkelrakke verkoop word, sê Van Niekerk. Verskeie klein ekstra heffings is die afgelope jare op melk geplaas, soos Melk SA se 1,3c per liter en die groot kleinhandelaars se rabat, asook ekstra koste soos lystariewe.
Melkpryse verskil boonop van streek tot streek op grond van onder meer vervoer- en voerkoste.
Van Niekerk meen die Wes-Kaap word oorheers deur drie groot suiwelmaatskappye wat die prys kan bepaal wat boere kry. In Gauteng en ander binnelandse provinsies is die mark groter en kan kleiner melkerye makliker die mark betree.
Die embleem van die suiwelonderneming Oakland Dairy.
Volgens hom was daar in die verlede tot 15 private melkerye in die Kaap, maar daar is nou net 'n paar oor.
Oakland het altyd melk op die Kaapse Vlakte versprei en kon so groei dat hy van een van die groot melkerye melk kon aankoop. Maar dit het hulle volgens hom 'n mededinger vir die groot rolspelers gemaak.
Hy meen die groot suiwelgroepe het die informele mark teen veel laer pryse via sekondêre handelsname betree, terwyl hul hoofhandelsname gebruik word om melk teen goeie pryse in die bekende kettingwinkels te verkoop. Dit maak volgens hom dit moeilik vir kleiner melkerye om te groei.
"Dit maak dit vir ons moeilik om ons boere meer te betaal. Oakland het nou na jogurt gediversifiseer en wil die Gautengse mark betrek, waar daar groter groeigeleentheid is."
Volgens Bertus van Heerden, hoofekonoom van die MPO, is die markkonsentrasie in die suiwelbedryf 'n probleem en trek die boere aan die kortste ent.
Die getal melkboere in Suid-Afrika het van 2 686 in Januarie 2011 tot 1 164 in Januarie vanjaar afgeneem, volgens syfers van die MPO.